b'\n_START_ARTICLE_\nJapanin talous\n_START_SECTION_\nFeodaaliaika\n_START_PARAGRAPH_\nMuromachi-kaudella Japani aloitti puolen vuosisadan pituisen yhteisty\xc3\xb6n Kiinan Ming-dynastian kanssa. Maiden yhteinen tavoite oli p\xc3\xa4\xc3\xa4st\xc3\xa4 eroon japanilaisista merirosvoista. Japani vei Kiinaan puuta, rikki\xc3\xa4, kuparia, miekkoja ja viuhkoja ja sai vastineeksi kiinalaista silkki\xc3\xa4, posliinia, kirjoja ja rahaa. Portugalilaiset saapuivat Japaniin vuonna 1543 ja aloittivat Nanban-kaupan kautena tunnetun ajanjakson. T\xc3\xa4n\xc3\xa4 aikana Japani k\xc3\xa4vi ulkomaankauppaa l\xc3\xa4nsimaisten kanssa, jotka toivat Japaniin muun muassa tuliaseet ja kristinuskon. Tokugawa Ieyasu alkoi my\xc3\xb6nt\xc3\xa4\xc3\xa4 japanilaisille laivoille lisenssej\xc3\xa4, jotka oikeuttivat kaupank\xc3\xa4yntiin ulkomaalaisten kanssa. Kaupank\xc3\xa4ynti\xc3\xa4 jatkettiin 1600-luvun puoliv\xc3\xa4liin asti, jolloin viimeisetkin ulkomaalaiset karkotettiin sakoku-lakien nojalla Japanista ja sen my\xc3\xb6t\xc3\xa4 my\xc3\xb6s kaikki ulkomaankauppa tyrehtyi._NEWLINE_Edo-kauden taloudelliseen kehitykseen kuuluivat kaupungistuminen, tuotteiden kasvanut laivaliikenne, huomattava valtion sis\xc3\xa4isen ja alun perin my\xc3\xb6s ulkomaisen kaupan kasvu sek\xc3\xa4 kaupan ja k\xc3\xa4sity\xc3\xb6teollisuuden ero. Rakennustuotanto, pankit sek\xc3\xa4 kauppiaiden yhdistykset kukoistivat. Han-viranomaiset valvoivat yh\xc3\xa4 suuremmissa m\xc3\xa4\xc3\xa4rin kasvavaa maataloustuotantoa ja maalaisten k\xc3\xa4sit\xc3\xb6iden levi\xc3\xa4mist\xc3\xa4. 1700-luvun puoliv\xc3\xa4liss\xc3\xa4, Edon asukasluku oli ylitt\xc3\xa4nyt miljoonan ja sek\xc3\xa4 Osakassa ett\xc3\xa4 Kiotossa oli kummassakin yli 400\xc2\xa0000 asukasta. My\xc3\xb6s moni muu linnan ymp\xc3\xa4rille kehittynyt kaupunki kasvoi. Osakasta ja Kiotosta kehittyi kiireisi\xc3\xa4 kaupan ja k\xc3\xa4sit\xc3\xb6iden tuotannon keskuksia Edon ollessa ruoan ja v\xc3\xa4ltt\xc3\xa4m\xc3\xa4tt\xc3\xb6mien urbaanien kuluttajatuotteiden keskus.\n_START_SECTION_\nModerni Japani\n_START_PARAGRAPH_\nMeiji-restauraatiossa Japani luopui feodaalisesta yhteiskuntaj\xc3\xa4rjestelm\xc3\xa4st\xc3\xa4 ja aloitti nopean modernisoinnin ja teollistumisen. Restauraation j\xc3\xa4lkeen Japanista oli kehittynyt Aasian ensimm\xc3\xa4inen teollistunut valtio. Kotimainen kaupallinen toiminta ja rajoitettu ulkomaankauppa olivat vastanneet kansalaisten toiveita Edo-kaudella, mutta modernisoitunut Meiji-kausi muutti kansan tarkeita radikaalisti. Alusta l\xc3\xa4htien Meiji-kauden hallitsijat kannattivat markkinataloutta ja adoptoivat Britanniasta ja Pohjois-Amerikasta vapaan yrityskapitalismin. Aggressiivisia yritt\xc3\xa4ji\xc3\xa4 t\xc3\xa4ynn\xc3\xa4 oleva yksityissektori otti muutoksen vastaan positiivisesti._NEWLINE_Talousuudistuksiin lukeutui jeniin perustuva moderni valuutta, pankkitoiminta, kaupalliset lait ja verotus, p\xc3\xb6rssivaihdanta ja tietoliikenneverkot. Modernin, institutionaalisen ja kehittynytt\xc3\xa4 kapitalismia tukevan kehyksen perustaminen vei aikaa, mutta se saatiin valmiiksi 1980-luvulla. Siihen menness\xc3\xa4 hallitus oli, p\xc3\xa4\xc3\xa4asiassa budjettisyist\xc3\xa4, luopunut suurelta osin suorasta modernisointiprosessin hallinnasta. Monet entisist\xc3\xa4 daimioista, joiden el\xc3\xa4ke oli aikaisemmin maksettu kertamaksuna, hy\xc3\xb6tyiv\xc3\xa4t huomattavasti sijoituksista, joita he olivat tehneet kasvavaan teollisuuteen. Menestyst\xc3\xa4 saavuttivat my\xc3\xb6s ne, jotka eiv\xc3\xa4t olleet olleet ep\xc3\xa4virallisesti osallisia ulkomaankauppaan ennen Meiji-restauraatiota. Vanhat bakufua palvelleet yritykset, jotka yrittiv\xc3\xa4t pit\xc3\xa4\xc3\xa4 kiinni vanhoista perinteist\xc3\xa4, eiv\xc3\xa4t selvinneet uudessa yritysymp\xc3\xa4rist\xc3\xb6ss\xc3\xa4._NEWLINE_Alun perin hallitus oli mukana talouden modernisoinnissa, tarjoten useita "mallitehtaita", jotka helpottivat siirtymist\xc3\xa4 modernille kaudelle. Meiji-kauden ensimm\xc3\xa4isen kahdenkymmenen vuoden j\xc3\xa4lkeen teollisuus laajeni l\xc3\xa4nsimaisen teknologian ja huomattavien yksityisten sijoitusten avulla nopeasti noin vuoteen 1920 saakka. Harkitun taloudellisen suunnittelun ja sotien teollisuutta kiihdytt\xc3\xa4v\xc3\xa4n vaikutuksen seurauksena Japani selvisi ensimm\xc3\xa4isest\xc3\xa4 maailmansodasta huomattavana teollisuusvaltiona. Toinen maailmansota puolestaan aiheutti huomattavia tuhoja Japanin taloudelle. Sen loputtua Japanin miehitt\xc3\xa4j\xc3\xa4t pyrkiv\xc3\xa4t muun muassa hajottamaan zaibatsut. Korean sodan alettua Japanin talous l\xc3\xa4hti nopeaa nousuun jatkaen kasvamistaan aina 1980-luvulle saakka. 1980-luvun loppupuolella Japaniin muodostui talouskupla, jonka puhkeamisen seurauksena Japani ajautui taantumaan 1990-luvulla. Talouden korjauspolitiikan osana silloinen p\xc3\xa4\xc3\xa4ministeri Ry\xc5\xabtar\xc5\x8d Hashimoto nosti kulutusveroa. Verojen nosto johti kuitenkin talouskehityksen heikkenemiseen ja Hashimoton suosion laskuun, jonka seurauksena h\xc3\xa4n h\xc3\xa4visi seuraavat vaalit. Kuplan puhkeamista seuranneen kymmenen vuoden aikana Japanin talouden sanotaan olleen pys\xc3\xa4htynyt ja aikaa on kutsuttu "menetetyksi vuosikymmeneksi".\n_START_SECTION_\n2000-luku\n_START_PARAGRAPH_\nJapanin hallitus ilmoitti marraskuussa 2008 Japanin ajautuneen virallisesti taantumaan. Seuraavan vuoden kes\xc3\xa4ll\xc3\xa4 maan talous l\xc3\xa4hti kasvuun ja nousi yl\xc3\xb6s taantumasta, mutta vaipui Sendain maanj\xc3\xa4ristyksen my\xc3\xb6t\xc3\xa4 takaisin vuonna 2011. Osana talouden toipumista tukevia toimenpiteit\xc3\xa4 Japanin p\xc3\xa4\xc3\xa4ministeri Yoshihiko Noda ilmoitti vuonna 2011 nostavansa Japanin kulutusveron viidest\xc3\xa4 prosentista kahdeksaan prosenttiin. T\xc3\xa4m\xc3\xa4 olisi ensimm\xc3\xa4inen kerta Japanin talouskuplan puhkeamisen j\xc3\xa4lkeen kun veroa olisi nostettu. Noda menetti ilmoituksensa seurauksena suosionsa. H\xc3\xa4nen seuraajakseen noussut Shinz\xc5\x8d Abe ilmoitti aikovansa toteuttaa Nodan lupauksen.\n_START_SECTION_\nTeollisuus\n_START_PARAGRAPH_\nJapani luetaan maailman suurimpien ja teknologisesti kehittyneimpien tuottajamaiden joukkoon useammalla tuotantoalalla. N\xc3\xa4ihin kuuluvat muun muassa moottoriajoneuvot, joiden valmistamisessa menestyviin yrityksiin kuuluvat Toyota, Honda ja Nissan, sek\xc3\xa4 s\xc3\xa4hk\xc3\xb6laitteet, joiden tunnetuimpiin valmistajiin kuuluvat Sony, Toshiba, Fujitsu ja Panasonic. Lis\xc3\xa4ksi Japani menestyy konety\xc3\xb6kalujen, ter\xc3\xa4s- ja rautametallien, laivojen, kemikaalien, tekstiilien sek\xc3\xa4 prosessoidun ruoan valmistuksessa. Teollisuus muodostaa 24\xc2\xa0% Japanin BKT:sta. Japanin talouden erikoispiirre on perinteisesti ollut valmistajien, tavarantoimittajien, jakelijoiden ja pankkien tiivis yhteisty\xc3\xb6 keiretsu-nimisiss\xc3\xa4 ryhmittymiss\xc3\xa4._NEWLINE_Japanin mineraalivarannot ovat verrattain pieni\xc3\xa4, ja sen harjoittama kaivostoiminta on taloudellisen merkityksen kannalta v\xc3\xa4h\xc3\xa4ist\xc3\xa4. Verrattain suurimmat esiintym\xc3\xa4t ovat kivihiili, rauta, sinkki, lyijy, kupari, rikki, kulta ja hopea. Hiilt\xc3\xa4 l\xc3\xb6ydet\xc3\xa4\xc3\xa4n l\xc3\xa4hinn\xc3\xa4 Hokkaid\xc5\x8dn ja Ky\xc5\xabsh\xc5\xabn saarilta. Kuparivarannot on kulutettu l\xc3\xa4hes loppuun. Japanista l\xc3\xb6ytyy pienin\xc3\xa4 m\xc3\xa4\xc3\xa4rin\xc3\xa4 my\xc3\xb6s volframia, kromiittia ja mangaania. Japanilla on vuoden 2011 tietojen mukaan vahvistettu olevan 20,9 miljardin m\xc2\xb3 maakaasuvarannot ja 44,12 miljoonan tynnyrin \xc3\xb6ljyvarannot.\n_START_SECTION_\nMaatalous\n_START_PARAGRAPH_\nJapanin maataloutta rajoittaa vuoristoinen ja karu maasto, ja sen maaper\xc3\xa4st\xc3\xa4 vain pieni osa soveltuu maatalouteen. Japanin t\xc3\xa4rkein viljelystuote on riisi. Sen lis\xc3\xa4ksi viljell\xc3\xa4\xc3\xa4n my\xc3\xb6s sokerijuurikkaita, vihanneksia ja hedelmi\xc3\xa4. Karjatalouden t\xc3\xa4rkeimm\xc3\xa4t tuotteet ovat porsaanliha, siipikarja, maito ja munat. N\xc3\xa4iden lis\xc3\xa4ksi Japanissa harjoitetaan huomattavasti my\xc3\xb6s kalastusta ja maan vuosittainen kalasaalis on yksi maailman suurimmista. Liikakalastus ja saasteet ovat kuitenkin johtaneet Japanin l\xc3\xa4hivesien tyhjenemiseen. Maatalous muodostaa 1,4\xc2\xa0% Japanin BKT:sta. Japanin oma maataloustuotanto ei pysty kattamaan maan elintarvikemenekki\xc3\xa4, joten jopa puolet japanilaisten ruokatarvikkeista tuodaan ulkomailta.\n_START_SECTION_\nPalvelut\n_START_PARAGRAPH_\nPalvelusektori muodostaa 74,6\xc2\xa0% Japanin BKT:sta ja ty\xc3\xb6llist\xc3\xa4\xc3\xa4 valtaosan Japanin ty\xc3\xb6voimasta. Sektorin tarjoamien ty\xc3\xb6paikkojen m\xc3\xa4\xc3\xa4r\xc3\xa4 ja sen merkitys Japanin BKT:lle ovat kasvaneet 1950-luvulta l\xc3\xa4htien samalla kun maatalouden merkitys on v\xc3\xa4hentynyt. 1980-luvulla erityisesti ravintola-, mainos- ja kiinteist\xc3\xb6alat, hotelli ja vapaa-ajan liiketoiminta sek\xc3\xa4 tietojenk\xc3\xa4sittelyala kasvoivat voimakkaasti. Voimakas yritysten v\xc3\xa4linen kilpailu Japanin sis\xc3\xa4markkinoista tarjoaa hyv\xc3\xa4n pohjan mainonnan kehitt\xc3\xa4miseen on synnytt\xc3\xa4nyt muun muassa yhden maailman suurimmista mainostoimistoista, Dentsun. Myynnin arvon m\xc3\xa4\xc3\xa4r\xc3\xa4ll\xc3\xa4 mitattuna suurimmat palvelualat vuonna 2010 olivat liikenne- ja postipalvelut, terveydenhoito- ja hyvinvointipalvelut sek\xc3\xa4 tieto- ja viestint\xc3\xa4palvelut. Palvelualan suurimmat ty\xc3\xb6llist\xc3\xa4j\xc3\xa4t olivat sairaanhoito-, terveydenhuolto- ja hyvinvointipalvelut sek\xc3\xa4 majoitus-, ruoka- ja juomapalvelut. Yrityskohtaiset tuotot olivat suurimmat tieto- ja viestint\xc3\xa4alalla._NEWLINE_Japanin rahoituspalveluala on kehittynyt. Japanin keskuspankki perustettiin vuonna 1882 ja se oli Japanin valtiovarainministeri\xc3\xb6n ep\xc3\xa4suorassa alaisuudessa 1990-luvulle asti. Keskuspankki on vastuussa Japanin valuutan, jenin, liikkeellelaskusta. Keskuspankin lis\xc3\xa4ksi Japanissa toimii useita kaupallisia pankkeja. Yksi n\xc3\xa4ist\xc3\xa4 on Mitsubishi UFJ Financial Group, joka on yksi maailman suurimmista pankeista. Japanin matala ohjauskorko on perinteisesti hillinnyt Japanin joukkovelkakirjamarkkinoita. Valtion joukkovelkakirjoja hankkivat l\xc3\xa4hinn\xc3\xa4 pankit ja rahoituslaitokset. Valtaosa kaupasta k\xc3\xa4yd\xc3\xa4\xc3\xa4n deventuureilla, joita hankkivat my\xc3\xb6s yritykset ja yksityiset sijoittajat._NEWLINE_Tokion p\xc3\xb6rssi on yksi maailman suurimmista arvopaperimarkkinapaikoista osakkeiden yhteenlasketulla markkina-arvolla mitattuna. Tokion p\xc3\xb6rssiin oli joulukuussa 2011 listautuneena 2\xc2\xa0290 yrityst\xc3\xa4 ja sen osakeindeksi on Nikkei 225. Maan toiseksi merkitt\xc3\xa4vin p\xc3\xb6rssi on Osakan p\xc3\xb6rssi. Tokion ja Osakan p\xc3\xb6rssit ilmoittivat vuoden 2011 lopussa yhdistyv\xc3\xa4ns\xc3\xa4 toisiinsa, pysy\xc3\xa4kseen mukana kansainv\xc3\xa4lisess\xc3\xa4 kilpailussa. Yhdistyminen muodostaisi listattujen yritysten markkina-arvolla mitattuna maailman kolmanneksi suurimman p\xc3\xb6rssin.\n_START_SECTION_\nUlkomaankauppa\n_START_PARAGRAPH_\nJapanin viennin arvo oli vuonna 2011 noin 800,8 miljardia $, mik\xc3\xa4 tekee Japanista maailman viidenneksi suurimman hy\xc3\xb6dykkeiden viej\xc3\xa4n. Yleisimm\xc3\xa4t viennin kohteet ovat junavarusteet, moottoriajoneuvot, puolijohteet, s\xc3\xa4hk\xc3\xb6koneet ja kemikaalit. Maan suurimmat vientimaat vuonna 2010 olivat Kiina (19,4\xc2\xa0%), Yhdysvallat (15,7\xc2\xa0%), Etel\xc3\xa4-Korea (8,1\xc2\xa0%), Hongkong (5,5\xc2\xa0%) ja Thaimaa (4,4\xc2\xa0%). Japanin tuonnin arvo on 794,7 miljardia $ ja sen merkitt\xc3\xa4vimpi\xc3\xa4 tuontihy\xc3\xb6dykkeit\xc3\xa4 ovat koneet ja varusteet, polttoaineet, elintarvikkeet, tekstiilit ja raakamateriaalit. Japanin tuonnin arvo vuonna 2010 oli maailman viidenneksi suurin. Sen huomattavimmat tuojamaat ovat Kiina (22,1\xc2\xa0%), Yhdysvallat (9,9\xc2\xa0%), Australia (6,5\xc2\xa0%), Saudi-Arabia (5,2\xc2\xa0%), Yhdistyneet arabiemiirikunnat (4,2\xc2\xa0%), Etel\xc3\xa4-Korea (4,1\xc2\xa0%) ja Indonesia (4,1\xc2\xa0%)._NEWLINE_Japanin kauppataseen ylij\xc3\xa4\xc3\xa4m\xc3\xa4 on usein ollut maailman suurin, ja ylij\xc3\xa4\xc3\xa4m\xc3\xa4\xc3\xa4 on 1960-luvun lopusta asti ollut l\xc3\xa4hes jokaisena vuonna. Kiinan, Etel\xc3\xa4-Korean ja Taiwanin kehittyminen on kuitenkin lis\xc3\xa4nnyt kilpailua Japanin hallitsemilla tuotantoaloilla. Vuonna 2007 Japanin kauppatase oli 10\xc2\xa0796\xc2\xa0miljardia jeni\xc3\xa4. Seuraavana vuonna alkanut taantuma hidasti Japanin merkitt\xc3\xa4vimpien vientituotteiden kuten moottoriajoneuvojen kysynt\xc3\xa4\xc3\xa4 ja tiputti kauppataseen kahdeksi vuodeksi alle 3\xc2\xa0000\xc2\xa0miljardin jenin. Vuonna 2010 luku nousi 6\xc2\xa0635 miljardiin jeniin, mutta painui vuonna 2011 alij\xc3\xa4\xc3\xa4m\xc3\xa4iseksi, ensimm\xc3\xa4ist\xc3\xa4 kertaa vuoden 1980 j\xc3\xa4lkeen. Alij\xc3\xa4\xc3\xa4m\xc3\xa4 on seurausta tuonnin kokonaisarvon noususta, johon ovat vaikuttaneet \xc3\xb6ljyn ja raaka-aineiden kallistuminen, sek\xc3\xa4 viime kev\xc3\xa4\xc3\xa4n maanj\xc3\xa4ristyksest\xc3\xa4, kysynn\xc3\xa4n hiipumisesta ja jenin vahvistumisesta.\n_START_SECTION_\nTy\xc3\xb6markkinat\n_START_PARAGRAPH_\nVuonna 2011 Japanissa oli noin 62,74 miljoonaa ty\xc3\xb6ik\xc3\xa4ist\xc3\xa4, joten sill\xc3\xa4 on yhdeks\xc3\xa4nneksi eniten ty\xc3\xb6ntekij\xc3\xb6it\xc3\xa4 maailmassa. Maan ty\xc3\xb6tt\xc3\xb6myysaste oli samana vuonna arviolta 4,8\xc2\xa0%. Ty\xc3\xb6ntekij\xc3\xb6ist\xc3\xa4 3,9\xc2\xa0% ty\xc3\xb6skentelee maataloudessa, 26,2\xc2\xa0% teollisuudessa ja 69,8\xc2\xa0% palvelualoilla. Vuoden 2010 arvion mukaan 16\xc2\xa0% japanilaisista el\xc3\xa4\xc3\xa4 k\xc3\xb6yhyysrajan alapuolella. Japanin ty\xc3\xb6ik\xc3\xa4isen v\xc3\xa4est\xc3\xb6n m\xc3\xa4\xc3\xa4r\xc3\xa4 on laskenut vuodesta 1998 l\xc3\xa4htien. Syyn\xc3\xa4 t\xc3\xa4h\xc3\xa4n on Japanin v\xc3\xa4est\xc3\xb6n vanheneminen, mik\xc3\xa4 johtaa samalla huoltosuhteen heikkenemiseen. Vuonna 2010 59,6\xc2\xa0% japanilaisista k\xc3\xa4vi t\xc3\xb6iss\xc3\xa4. Miehist\xc3\xa4 ty\xc3\xb6ss\xc3\xa4k\xc3\xa4yvi\xc3\xa4 oli 71,6\xc2\xa0% ja naisista 48,5\xc2\xa0%. Yritysten johtohenkil\xc3\xb6t pois luettuna Japanissa oli 51,11 miljoonaa ty\xc3\xb6ss\xc3\xa4 k\xc3\xa4yv\xc3\xa4\xc3\xa4 henkil\xc3\xb6\xc3\xa4. Heist\xc3\xa4 34,3\xc2\xa0% oli osa- tai m\xc3\xa4\xc3\xa4r\xc3\xa4aikaisessa ty\xc3\xb6suhteessa. Osa- ja m\xc3\xa4\xc3\xa4r\xc3\xa4aikaiset ty\xc3\xb6suhteet olivat huomattavasti yleisempi\xc3\xa4 naisten (53,8\xc2\xa0%) kuin miesten (18,9\xc2\xa0%) keskuudessa._NEWLINE_V\xc3\xa4hint\xc3\xa4\xc3\xa4n viiden ty\xc3\xb6ntekij\xc3\xa4n yrityksiss\xc3\xa4 ty\xc3\xb6skentelevien virallinen keskim\xc3\xa4\xc3\xa4r\xc3\xa4inen kuukausittainen ty\xc3\xb6tuntim\xc3\xa4\xc3\xa4r\xc3\xa4 oli 146,2 tuntia. Todellinen ty\xc3\xb6tuntim\xc3\xa4\xc3\xa4r\xc3\xa4 on kuitenkin huomattavasti korkeampi, sill\xc3\xa4 ty\xc3\xb6ntekij\xc3\xb6iden edellytet\xc3\xa4\xc3\xa4n tekev\xc3\xa4n my\xc3\xb6s ilmaista ty\xc3\xb6t\xc3\xa4, jota ei lasketa mukaan virallisiin ty\xc3\xb6tunteihin. Virallisista luvuista poikkeavan laskelman mukaan jopa yksi kolmesta 30\xe2\x80\x9340-vuotiaasta miehest\xc3\xa4 ty\xc3\xb6skentelee jopa 60 tuntia viikossa.\n_START_SECTION_\nLiikenne\n_START_PARAGRAPH_\nSijaintinsa vuoksi meriliikenne on perinteisesti ollut Japanille t\xc3\xa4rke\xc3\xa4 liikennemuoto ja sen kauppalaivasto sijoittuu maailman kahdenkymmenen suurimman joukkoon. Laivarahdin merkitys on kuitenkin jo pitk\xc3\xa4\xc3\xa4n ollut laskussa ja ulkomaisten rahtiyhti\xc3\xb6iden k\xc3\xa4ytt\xc3\xb6 merikuljetuksissa on yleistynyt. Japanin huomattavimmat satamat sijaitsevat Jokohamassa ja K\xc5\x8dbessa. Lentoliikenne on ollut kasvussa toisesta maailmansodasta l\xc3\xa4htien ja kaikilla Japanin metropolialueilla on olemassa lentokent\xc3\xa4t. Maan suurimmat lentoyhteyskeskukset ovat Tokio ja Osaka ja lentoliikennett\xc3\xa4 hoitavat p\xc3\xa4\xc3\xa4asiassa All Nippon Airways ja Japan Airlines. Vuonna 2010 Japanissa oli 176 lentoasemaa, 26\xc2\xa0435 kilometri\xc3\xa4 rautateit\xc3\xa4 ja 961\xc2\xa0366 kilometri\xc3\xa4 p\xc3\xa4\xc3\xa4llystettyj\xc3\xa4 teit\xc3\xa4. Rautateiden p\xc3\xa4\xc3\xa4liikenn\xc3\xb6ij\xc3\xa4 on Japan Railways, jonka lis\xc3\xa4ksi Japanissa on my\xc3\xb6s useita yksityisi\xc3\xa4 rautatieyhti\xc3\xb6it\xc3\xa4. Japani kuljettaa vuosittain rahtia meriteitse yhteens\xc3\xa4 823,85 miljoonaa tonnia (2009) ja lentorahtina 1,32 miljoonaa tonnia (2010).\n_START_SECTION_\nTietoliikenne\n_START_PARAGRAPH_\nJapanin on maailman johtava kehittyneiden tietoliikennetekniikoiden k\xc3\xa4ytt\xc3\xa4j\xc3\xa4. Japanin tietoliikenneverkko, joka hy\xc3\xb6dynt\xc3\xa4\xc3\xa4 sek\xc3\xa4 satelliitteja ett\xc3\xa4 valokuitutekniikkaa, kattaa koko maan syrj\xc3\xa4iset vuoristokyl\xc3\xa4t ja sadat saaret mukaan lukien. Perinteisten puhelinlinjojen m\xc3\xa4\xc3\xa4r\xc3\xa4 on kutistunut 1990-luvulta l\xc3\xa4htien ja lankapuhelinten m\xc3\xa4\xc3\xa4r\xc3\xa4 vuonna 2009 oli 40,419 miljoonaa. Samaan aikaan kiinteiden puhelinlinjojen kadotessa matkapuhelimet ovat kasvattaneet suosiotaan ja vuonna 2010 niiden m\xc3\xa4\xc3\xa4r\xc3\xa4 ylsi 121 miljoonaan. Japanilla on toiseksi eniten verkkoasemia maailmassa, vuonna 2011 niit\xc3\xa4 oli yhteens\xc3\xa4 63,466 miljoonaa. Tietokoneen k\xc3\xa4ytt\xc3\xa4ji\xc3\xa4 oli kolme vuotta aikaisemmin laskettu olevan 99,182 miljoonaa. Tietoliikenneyritykset olivat valtiollisessa omistuksessa 1980-luvun puoliv\xc3\xa4liin saakka, jolloin niit\xc3\xa4 ryhdyttiin yksityist\xc3\xa4m\xc3\xa4\xc3\xa4n.\n_START_SECTION_\nTy\xc3\xb6kulttuuri\n_START_PARAGRAPH_\nVaikka japanilaisilla johtajilla on oikeus yksipuoliseen p\xc3\xa4\xc3\xa4t\xc3\xb6ksentekoon, he harvemmin k\xc3\xa4ytt\xc3\xa4v\xc3\xa4t sit\xc3\xa4. Sen sijaan p\xc3\xa4\xc3\xa4t\xc3\xb6kset tehd\xc3\xa4\xc3\xa4n yhteisty\xc3\xb6ss\xc3\xa4, jonka yleisin ilmenemismuoto on ringi-j\xc3\xa4rjestelm\xc3\xa4. Siin\xc3\xa4 muutosaloitteen tekij\xc3\xa4 ty\xc3\xb6st\xc3\xa4\xc3\xa4 ehdotuksensa kirjalliseen muotoon (ringsho) ja toimittaa sen kaikille niille yrityksen byrokratiassa samalla tasolla oleville henkil\xc3\xb6lle, joiden ty\xc3\xb6h\xc3\xb6n aloite saattaisi vaikuttaa. Mik\xc3\xa4li joku ehdotuksen vastaanottajista vastustaa ehdotettua muutosta, aloittaa ehdotuksen laatija nemawashin, eli ryhtyy keskustelemalla etsim\xc3\xa4\xc3\xa4n sille kannatusta. T\xc3\xa4m\xc3\xa4n j\xc3\xa4lkeen ehdotusten perusteella korjatun ringshon uudelleentoimittamista ja keskustelua jatketaan kunnes ehdotus saa hyv\xc3\xa4ksynn\xc3\xa4n tai aloittaja toteaa kannatuksen riitt\xc3\xa4m\xc3\xa4tt\xc3\xb6m\xc3\xa4ksi. Hyv\xc3\xa4ksytty ehdotus luovutetaan aloitteen tekij\xc3\xa4n esimiehelle._NEWLINE_Japanissa on yleist\xc3\xa4, ett\xc3\xa4 ty\xc3\xb6ntekij\xc3\xa4 pysyy saman ty\xc3\xb6nantajan palveluksessa koko ty\xc3\xb6aikansa (sh\xc5\xabshin koy\xc5\x8d). Kun ty\xc3\xb6ntekij\xc3\xa4 lupautuu elinik\xc3\xa4iseen ty\xc3\xb6skentelyyn, sitoutuu ty\xc3\xb6nantaja olemaan irtosanomatta ty\xc3\xb6ntekij\xc3\xa4\xc3\xa4. Vuonna 1997 78\xc2\xa0% japanilaisista ty\xc3\xb6ntekij\xc3\xb6ist\xc3\xa4 ei ollut koskaan vaihtanut ty\xc3\xb6paikkaa, kun samaan aikaan Saksassa samana vastauksen antoi 30\xc2\xa0%. Elinik\xc3\xa4isen ty\xc3\xb6paikan ohella yrityksiss\xc3\xa4 on ollut tapana k\xc3\xa4ytt\xc3\xa4\xc3\xa4 palkkaukseen nenko-j\xc3\xa4rjestelm\xc3\xa4\xc3\xa4, jossa ty\xc3\xb6ntekij\xc3\xa4n palkka m\xc3\xa4\xc3\xa4r\xc3\xa4ytyy t\xc3\xa4m\xc3\xa4n yrityksen palveluksessa oloaikansa mukaan. Taloustilanteen heikkenemisen my\xc3\xb6t\xc3\xa4 Japani on kuitenkin alkanut luopumaan vanhoista malleistaan, ja monet yrityksen pyrkiv\xc3\xa4t nyky\xc3\xa4\xc3\xa4n esimerkiksi maksamaan palkkaa ty\xc3\xb6suorituksen mukaan ja antamaan ylennyksen p\xc3\xa4tevimm\xc3\xa4lle ehdokkaalle, pisimp\xc3\xa4\xc3\xa4n ty\xc3\xb6ss\xc3\xa4 olleen ehdokkaan sijaan._NEWLINE_Keskiluokkaisesta valkokaulusty\xc3\xb6ntekij\xc3\xa4st\xc3\xa4, joka yleisimmin on mies, k\xc3\xa4ytet\xc3\xa4\xc3\xa4n nimityst\xc3\xa4 salaryman. Nimitys on per\xc3\xa4isin 1940- ja 1950-lukujen vaihteesta. Samassa asemassa olevista naisista voidaan k\xc3\xa4ytt\xc3\xa4\xc3\xa4 nimityst\xc3\xa4 career woman. Freeterit ovat nuoria, joilla ei ole opiskelupaikkaa ja jotka eiv\xc3\xa4t ole kokoaikaisessa ty\xc3\xb6suhteessa. He tekev\xc3\xa4t osa- ja m\xc3\xa4\xc3\xa4r\xc3\xa4aikaisia t\xc3\xb6it\xc3\xa4 ja heid\xc3\xa4n katsotaan tehneen tietoisen valinnan el\xc3\xa4\xc3\xa4 t\xc3\xa4ll\xc3\xa4 tavalla. Kokoaikaisessa ty\xc3\xb6ss\xc3\xa4 olevat japanilaiset tekev\xc3\xa4t pitki\xc3\xa4 ty\xc3\xb6p\xc3\xa4ivi\xc3\xa4, joista osa koostuu palkattomasta ylity\xc3\xb6st\xc3\xa4, jota heid\xc3\xa4n odotetaan tekev\xc3\xa4n vapaaehtoisesti. Huomattavista ylity\xc3\xb6m\xc3\xa4\xc3\xa4rist\xc3\xa4 seuranneille kuolemantapauksille on m\xc3\xa4\xc3\xa4ritelty oma virallinen kuolemansyy, kar\xc5\x8dshi, joka tarkoittaa ylirasitukseen kuolemista.\n_START_SECTION_\nV\xc3\xa4est\xc3\xb6rakenne\n_START_PARAGRAPH_\nJapanissa, kuten muissakin teollisuusmaissa, maailmansodan j\xc3\xa4lkeen ilmennyt vauvabuumi synnytti suuria ik\xc3\xa4luokkia, jotka ovat nyt el\xc3\xa4k\xc3\xb6itym\xc3\xa4ss\xc3\xa4. Suurien vanhenevien ik\xc3\xa4polvien, matalan syntyvyyden ja maailman kolmanneksi pisimm\xc3\xa4n elini\xc3\xa4nodotteen vuoksi Japani on maailman nopeiten vanheneva maa. Sen yli 65-vuotiaiden m\xc3\xa4\xc3\xa4r\xc3\xa4n on arveltu nousevan 40 prosenttiin vuoteen 2050 menness\xc3\xa4 samalla kun Japanin v\xc3\xa4est\xc3\xb6n m\xc3\xa4\xc3\xa4r\xc3\xa4 kutistuu sen nykyisest\xc3\xa4 125 miljoonasta alle 100 miljoonaan. Mizuhon tutkimusinstituutin mukaan vuonna 2025 70 prosenttia Japanin menoista tulee suuntautumaan velkojen ja sosiaaliturvan kuluihin. Samaan aikaan Japanin ty\xc3\xb6ik\xc3\xa4isen v\xc3\xa4est\xc3\xb6n m\xc3\xa4\xc3\xa4r\xc3\xa4 kutistuu alle vuoden 1950 tason._NEWLINE_Pienenev\xc3\xa4\xc3\xa4 v\xc3\xa4est\xc3\xb6\xc3\xa4 Japani ei paikkaa maahanmuutolla.\n_START_SECTION_\nEnergiantuotanto\n_START_PARAGRAPH_\nJapani on hyvin riippuvainen maahantuodusta energiasta ja sen talous on haavoittuvainen ulkomaisen energian hinnan muutoksille. Vuonna 2010 85\xc2\xa0% Japanin prim\xc3\xa4\xc3\xa4rienergiasta tuotiin ulkomailta. Kaksi vuotta aikaisemmin 99 prosenttia Japanin \xc3\xb6ljyst\xc3\xa4, 98 prosenttia hiilest\xc3\xa4 ja 96 prosenttia kaasusta tuotiin ulkomailta. Lis\xc3\xa4ksi 70 prosenttia Japanin tuomasta \xc3\xb6ljyst\xc3\xa4 kuljetetaan Hormuzinsalmen l\xc3\xa4pi, mik\xc3\xa4 altistaa Japanin entist\xc3\xa4 enemm\xc3\xa4n ulkomaiden poliittisille toimille. Japani on pyrkinyt v\xc3\xa4hent\xc3\xa4m\xc3\xa4\xc3\xa4n riippuvaisuuttaan ulkomaisesta energiasta lis\xc3\xa4\xc3\xa4m\xc3\xa4ll\xc3\xa4 ydinvoimaa. T\xc5\x8dhokun vuoden 2011 maanj\xc3\xa4ristyksen ja tsunamin seurauksena maa on kuitenkin joutunut lis\xc3\xa4\xc3\xa4m\xc3\xa4\xc3\xa4n energian maahantuontia, kun se Fukushiman ydinreaktorionnettomuuden j\xc3\xa4lkeen sulki kaikki ydinvoimalansa._NEWLINE_Vuonna 2018 Japanissa on 19 toimivaa ydinvoimalaa ja ydinvoima on kansallisessa energiasuunnitelmassa etusijalla.\n_START_SECTION_\nValtionvelka\n_START_PARAGRAPH_\nVuonna 2009 Japanin valtionvelan osuus bruttokansantuotteesta oli OECD-maiden suurin, 183,5\xc2\xa0%, ja vuoteen 2011 menness\xc3\xa4 velka oli noussut yli kaksinkertaiseksi BKT:hen verrattuna. Vuoden 2012 arvion mukaan Japanin julkinen velka on 218,9\xc2\xa0% BKT:sta. Se on huomattavasti korkeampi kuin esimerkiksi Euroalueen velkakriisin keskuksessa olevan Kreikan valtionvelka, joka vuonna 2011 oli arviolta 165,40\xc2\xa0% BKT:sta, tai Italian 120,10\xc2\xa0%:n velka. Vuonna 2013 Japanin velka oli bruttokansantuotteeseen suhteutettuna maailman suurin._NEWLINE_Japanin tilanne poikkeaa Euroopan ongelmamaista siin\xc3\xa4, ett\xc3\xa4 Japanin velasta 95\xc2\xa0% on kotimaista, eik\xc3\xa4 maa siksi ole yht\xc3\xa4 haavoittuvainen ulkopuoliselle paineelle. Siin\xc3\xa4 miss\xc3\xa4 ulkopuolisesta velasta riippuvaiset maat joutuvat tekem\xc3\xa4\xc3\xa4n ty\xc3\xb6t\xc3\xa4 joukkovelkakirjojensa korkotason hillitsemiseksi, pystyy Japani edelleen hankkimaan lainaa kotimaansa markkinoilta yhdell\xc3\xa4 maailman matalimmista korkotasoista._NEWLINE_Japanin lainavarat eiv\xc3\xa4t ole v\xc3\xa4litt\xc3\xb6m\xc3\xa4ss\xc3\xa4 vaarassa loppua, sill\xc3\xa4 vaikka valtio on velkaantunut, on japanilaisilla pankeissa 1\xc2\xa0500 biljoonan jenin (20 biljoonan yhdysvaltojen dollarin) s\xc3\xa4\xc3\xa4st\xc3\xb6t ja japanilaiset sijoittajat ovat edelleen valmiita antamaan valtiolle lainaa. Lis\xc3\xa4ksi Japanin ulkomaille tekemien sijoitusten arvo vuoden 2010 arvion mukaan oli 795,7 miljardia dollaria, joka on huomattavasti suurempi kuin ulkomaiden Japaniin tekemien sijoitukset, joiden arvo samana vuonna oli arviolta 199,4 miljardia yhdysvaltojen dollaria. Kotimaasta helposti saatava laina tekee teoriassa my\xc3\xb6s uuden rahan painattamisesta joustavampaa. V\xc3\xa4est\xc3\xb6n vanheneminen ja v\xc3\xa4kiluvun pienentyminen ovat kuitenkin alkaneet sek\xc3\xa4 v\xc3\xa4hent\xc3\xa4\xc3\xa4 japanilaisten s\xc3\xa4\xc3\xa4st\xc3\xb6jen m\xc3\xa4\xc3\xa4r\xc3\xa4\xc3\xa4 ett\xc3\xa4 kasvattaa sosiaaliturvasta seuraavia kuluja. N\xc3\xa4m\xc3\xa4 muutokset vaikuttavat my\xc3\xb6s Japanin talouteen, kuin my\xc3\xb6s vuoden 2011 T\xc5\x8dhokun maanj\xc3\xa4ristys, jonka tuhojen korjaamiseen arvioidaan kuluvat noin 20 biljoonaa jeni\xc3\xa4 (260 miljardia dollaria).'